o stališču, ki se v imenu Evropske unije zastopa v Specializiranem odboru za sodelovanje na področju kazenskega pregona in pravosodno sodelovanje, ustanovljenem s Sporazumom o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani, glede podaljšanja obdobja iz člena 540(3) Sporazuma med EU in Združenim kraljestvom o trgovini in sodelovanju (Prüm), med katerim je mogoča izmenjava profilov DNK in prstnih odtisov z Združenim kraljestvom

OBRAZLOŽITVENI MEMORANDUM

1.Predmet urejanja predloga

Ta predlog se nanaša na sklep o stališču, ki se v imenu Evropske unije zastopa v Specializiranem odboru za sodelovanje na področju kazenskega pregona in pravosodno sodelovanje v zvezi s členom 540(3) Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (v nadaljnjem besedilu: Sporazum o trgovini in sodelovanju).

Sporazum o trgovini in sodelovanju vključuje možnost vzajemnega sodelovanja med pristojnimi organi kazenskega pregona držav članic na eni strani in Združenim kraljestvom na drugi strani v zvezi z avtomatizirano primerjavo profilov DNK, daktiloskopskih podatkov in podatkov iz registrov vozil. Da bi Združeno kraljestvo lahko izkoristilo te možnosti, bo moralo najprej sprejeti potrebne izvedbene ukrepe in prestati oceno.

Združeno kraljestvo in države članice so pred sprejetjem Sporazuma o trgovini in sodelovanju že sodelovali prek avtomatizirane primerjave profilov DNK in prstnih odtisov ter pošiljanja osebnih podatkov po zadetku. Da bi se izognili prekinitvi tekočega sodelovanja, Sporazum o trgovini in sodelovanju določa, da lahko države članice do izida ocenjevanja, ki ga zahteva Sporazum o trgovini in sodelovanju, Združenemu kraljestvu te podatke pošiljajo do 30. septembra 2021. Specializirani odbor za sodelovanje na področju kazenskega pregona in pravosodno sodelovanje lahko to prehodno obdobje enkrat podaljša za največ devet mesecev, tj. do 30. junija 2022.

2.Ozadje predloga

2.1.Sporazum o trgovini in sodelovanju med EU in Združenim kraljestvom

Sporazum o trgovini in sodelovanju določa podlago za obsežne odnose med EU in Združenim kraljestvom na območju blaginje in dobrega sosedstva, za katere so značilni tesni in miroljubni odnosi, ki temeljijo na sodelovanju ter spoštujejo avtonomijo in suverenost pogodbenic. Sporazum o trgovini in sodelovanju je začel veljati 1. maja 2021, z njim pa je bil med drugim ustanovljen Specializirani odbor za sodelovanje na področju kazenskega pregona in pravosodno sodelovanje.

2.2.Specializirani odbor za sodelovanje na področju kazenskega pregona in pravosodno sodelovanje

Specializirani odbor za sodelovanje na področju kazenskega pregona in pravosodno sodelovanje je bil ustanovljen za obravnavanje zadev, zajetih v tretjem delu Sporazum o trgovini in sodelovanju z naslovom Sodelovanje na področju kazenskega pregona in pravosodno sodelovanje v kazenskih zadevah. S Sporazumom o trgovini in sodelovanju je bilo ustanovljenih več specializiranih odborov.

Specializirani odbori so v zvezi z vprašanji, povezanimi z njihovim področjem pristojnosti, med drugim pooblaščeni, da nadzirajo in pregledujejo izvajanje Sporazuma o trgovini ter zagotavljajo njegovo pravilno delovanje, pomagajo krovnemu Partnerskemu svetu pri izvajanju njegovih nalog ter sprejemajo sklepe, tudi spremembe, in priporočila v zvezi z vsemi zadevami, za katere tako določa navedeni sporazum ali kateri koli dopolnilni sporazum.

2.3.Predvideni akt Specializiranega odbora za sodelovanje na področju kazenskega pregona in pravosodno sodelovanje

Člen 540(3) Sporazuma o trgovini in sodelovanju določa, da lahko Specializirani odbor za sodelovanje na področju kazenskega pregona in pravosodno sodelovanje podaljša obdobje, v katerem lahko države članice še naprej primerjajo podatke iz členov 530, 531 in 534 ter v primeru ujemanja pošiljajo nadaljnje razpoložljive osebne podatke v skladu z nacionalno zakonodajo, vključno s pravili o pravni pomoči, kakor je navedeno v členu 536 Sporazuma o trgovini in sodelovanju. To obdobje se izteče 30. septembra 2021, razen če se Specializirani odbor za sodelovanje na področju kazenskega pregona in pravosodno sodelovanje odloči, da ga podaljša za največ devet mesecev.

Sklep Specializiranega odbora za sodelovanje na področju kazenskega pregona in pravosodno sodelovanje o podaljšanju navedenega roka je lahko v kakršni koli obliki. Odločitve sopredsednikov se sprejmejo soglasno (glej člen 1(2) Priloge 1 k Sporazumu o trgovini in sodelovanju). Sklep se lahko sprejme kadar koli, vendar bi ga bilo treba sprejeti pred 1. oktobrom 2021, da bi se izognili prekinitvi sodelovanja.

3.Stališče, ki se zastopa v imenu Unije

3.1.Ozadje

Sporazum o trgovini in sodelovanju vključuje možnost vzajemnega sodelovanja med pristojnimi organi kazenskega pregona držav članic na eni strani in Združenim kraljestvom na drugi strani v zvezi z avtomatizirano primerjavo profilov DNK, daktiloskopskih podatkov in podatkov iz registrov vozil. Da bi Združeno kraljestvo lahko izkoristilo te možnosti, bo moralo najprej sprejeti potrebne izvedbene ukrepe in prestati oceno.

Unija na podlagi celovitega ocenjevalnega poročila o ocenjevalnem obisku in, po potrebi, preskusu določi datum ali datume, od katerih lahko države članice Združenemu kraljestvu pošiljajo take podatke.

V skladu s Sporazumom o trgovini in sodelovanju mora Združeno kraljestvo prestati tudi oceno v zvezi z avtomatiziranim prenosom profilov DNK in daktiloskopskih podatkov, za katerega so bile povezave z Združenim kraljestvom že vzpostavljene z Unijinim prümskim okvirom.